🔐 Predstavitveni opis, ki pritegne pozornost

Kakšen naj bo tvoj predstavitveni opis?

Na voljo imaš naše predloge, ki jih lahko tudi malce prirediš. A če hočeš, da tvoj opis izstopa, potem mu bo treba posvetiti več časa. Uredi svoj predstavitveni opis.

Uporabniki in uporabnice namreč najprej pogledajo fotografijo, nato preberejo tvoj opis. Če opis ne pritegne, potem se lahko hitro znajdeš v rubriki “odpisani”.

Čemu se izogibati?

Opis je skoraj enako pomemben kot fotografija, saj bo skupaj s fotko motiviral, da ti bo simpatija odpisala. Zato v opisu NE piši:

nezanimivih in dolgočasnih prežvečenih fraz: “V dvoje je lepše”, “Iščem partnerja za prijetna srečanja”, … to je generično in daje vtis, da se ti ne da ukvarjati s pisanjem opisa.

v angleškem jeziku: Zakaj bi uporabljati angleščino, ko pa je slovenski jezik tako lep.

odlomkov iz pesmi: Morda tako res nakažeš, kakšno glasbo poslušaš, a vseeno to daje vtis, da nimaš kaj povedati o sebi, kar pa za sabo potegne ogromno drugih stvari. Recimo, da sploh ne veš, kaj želiš.

kot pasivni gledalec: “Klikni me in povem ti vse!” ali “Pustimo se presenetiti!” nista dobra opisa, saj se postavljaš v pasivno vlogo. S tem sporočaš, da se ti ne da ukvarjati niti s pisanjem opisa, kaj šele z iskanjem ljubezni.

negativno: Opis, kot je “Razočaran v ljubezni. Če si varal/a, me ne klikaj.” deluje negativno in nakazuje, da v ljubezen ne verjameš.

nakazovanje na specifične (stereotipne) lastnosti: Npr. da ženske zanima le denar ali da moški mislijo le na šport, pivo in seks. Vse to ne drži.

opisa svoje postave: Tvojo vizualno podobo podajata tako fotka kot preostanek profila, kjer izpolniš ponujena polja. Ne podvajaj stvari.

Kaj torej zapisati?

V opisu zapiši nekaj oz. o nečem, kar ti je blizu. Nekaj, kar te veseli in opredeljuje. Vedno je dobra izbira, da izpostaviš svoj najljubši hobi. Kot na primer tale: “Šport je del mojega življenja, navdušujejo me filmi in potovanja. Ko ne raziskujem zemljevida sveta s svojim nečakom, si ogledam kakšen zanimiv film. Tudi romantični ;)”

Ob tem pazi še na praktične stvari. Tvoj opis naj bo:

kratek in jedrnat: Izberi dve ključni stvari, ki te opisujeta najbolje in ju zapakiraj v iznajdljive, kratke stavke.

s pridihom romantike: Ni potrebno pisati Sonetnega venca, a vseeno lahko nakažeš, da si vendarle ljubeča in romantična duša.

duhovit: Poskusi svojo osebnost predstaviti na duhovit način – če bo tvoj opis izzval nasmeh, boš gotovo dobil/a GO!.

naj izraža zanesljivost in resnost: Vsakdo si ob sebi želi zanesljivega partnerja, zato moraš že v opisu nakazati, da se lahko tvoja simpatija zanese nate in da so tvoji nameni resni.

NAMIG: V enega do dva stavka strni zanimiv opis svojih interesov in hobijev.

Paziti moraš še na:

konsistentnost profila: Če bo tvoje uporabniško ime nakazovalo, da se navdušuješ nad kolesarjenjem, ob tem pa imaš objavljeno fotko, na kateri poležavaš v postelji, in opis, v katerem bo pisalo, da si obožuješ kuhanje, potem oddajaš čudne vibracije in vtis, da sploh ne veš, kdo si. Tudi če z veseljem počneš vse to, se raje odloči za eno stvar, ki te najbolj opredeljuje, in to naj bo rdeča nit profila.

slovnico: Če bo imel tvoj opis ogromno slovničnih napak in ne bo vseboval vejic, potem se lahko od pozitivnega dobrega vtisa kar takoj posloviš. Piši z malimi črkami, saj velike pomenijo KRIČANJE NA BRALCA/KO.

dolžino: Opis naj ne bo daljši od 200 znakov. Tukaj se drži načela: Manj je več.